भोपाल करोद मंडी की पार्किंग के लिए आॅफर का खुलासा 13 फरवरी को होगा। खास यही कि पार्किंग के लिए 6 टेंडर फार्म बिके थे, जिनमें से सिर्फ दो टेंडर फार्म ही आॅफर के साथ जमा कराए गए हैं। दूसरी ओर, मंडी व्यापारियों ने प्रदेशभर में सिर्फ करोद मंडी में ही पार्किंग वसूली को खत्म नहीं किए जाने और ठेका दिए जाने पर 15 फरवरी से बेमुद्दत हड़ताल का अल्टीमेटम दे दिया है।गौरतलब होगा कि श्रीमती श्यामा पाटीदार की अध्यक्षता वाली मंडी समिति ने बीते साल मंडी में पार्किंग शुल्क वसूलने का प्रस्ताव पारित किया था, जिसके बाद तत्कालीन मंडी सचिव योगेश नागले ने पार्किंग को ठेका पर देने की प्रक्रिया पूरी करवाई थी। तब ठेका 31 लाख रुपए में गया था। ऐसे मे इस साल 45 से 50 लाख रुपए तक में पार्किंग ठेका जाने के आसार हैं, क्योंकि मंडी में किसानों से लेकर व्यापारियों तक से 100 रुपए से लेकर 250 रुपए तक प्रति वाहन वसूले जाते हैं। ऐसे में पार्किंग से कमाई के आसार देखते हुए नीलामी बीते साल के मुकाबले डेढ़ गुना अधिक तक होने की उम्मीद है। इसके लिए मंडी प्रशासन ने टेंडर फार्म लेने की आखिरी तारीख 9 फरवरी और टेंडर ओपन करने की तारीख 12 फरवरी तय की थी। हालांकि किसान सम्मेलन के कारण तारीख को आगे बढ़ाकर 13 फरवरी कर दिया गया है।